© My Klaskamer - idees en gedagtes uit 'n juffrou se pen | © Hierdie blog is onderhewig aan kopiereg. Geen hergebruik sonder toestemming. | Bladsy 3
Sit 5 minute langer op die bank met ‘n lekker koppie koffie, lees die stowwerige boek op jou bedtafeltjie of geniet ‘n middagslapie in die laatmiddag son. Jy verdien die rus. 🙂
Juffer	afrikaans	sonneblom, Sonneblomdag	Lewer kommentaar
Sonneblomdag het Bandana dag vervang, maar word steeds gevier om bewustheid vir leukemie te skep. Loer gerus na vorige inskrywings en idees om die Sonneblomfonds te ondersteun.
Tydens Nasionale Boekweek, kan ons na die oulike boeke in die huis, in die klaskamer of in die biblioteek loer. Kan jy ‘n boek aanbeveel of vir ‘n aanbeveling vra?
Watter boeke het julle in die klas of huis? Werkboeke, handboeke, tydskrifte, ‘n atlas, ‘n Bybel, woordeboeke, digbundels, sangbundels, inkleurboeke, strokiesprente, ou boeke en nuwes? Hoe stal julle die boeke uit of waar word dit gebêre? In ‘n boekrak, in houers of in ‘n uitstalrak?
Herrangskik gerus elke dag boeke volgens ‘n ander kriteria, bv. van groot na klein en klein na groot, volgens die kleur van die omslag (maak ‘n reënboog), volgens soort, volgens tema, ouderdom (publikasie datum), ens.
Kies ‘n paar boeke en laat die outjies ‘n opname maak van hoeveel karakters daar in die boek is. Watter boek het die meeste of minste karakters? Watter boek is die gunsteling en watter een is nie? Maak ‘n groot papier weergawe van die gunstelingboek se voorblad vir die klasdeur. Doen navorsing oor die skrywer (en illustreerder) om in die gang aan te bring. Betrek al die gekose boeke en vertel ander ‘n paar feite oor die boeke deur middel van ‘n advertensie, pamflet of ‘n kort paragraaf.
Tik gerus soekterme soos “boek, lees, biblioteek, leeslys, leesreeks, boeke, boekweek…” by die soekblokkie in vir soortgelyke idees.
Juffer	Inklusiewe Onderwys	loslitdag	Lewer kommentaar
Ons vier Loslitdag op die 6de September en vanjaar is die tema “Time to Shine”.
Hang liggies om die skenkings voor te stel (bv. ‘n liggie vir elke R10) en kyk hoeveel stringe die skool kan versier. ‘n Mens hoef natuurlik nie liggies te koop nie.
Betrek glimverf (glow in the dark) in patroon drukwerk of kuns.
Dra gerus ook linte, maak lintgordyne (papier of lap) oor ‘n deur of hang papierkettings in verskillende kleure. Elke kleur word gebruik ter bewusmaking van ‘n spesifieke diagnose.
Kleur bewusmakingsprente met vet- of uitdraaikryte in (druk hard) en verf met kookolie. Hang voor ‘n sonnige venster sodat die lig kan deur skyn.
Is alle gestremdhede of verskille sigbaar of dieselfde? Nee. Hoe kan ons deernis en respek teenoor mense met gestremdhede of leerverskille toon? Hoe kan ons almal betrek? Is jou skool toeganklik vir iemand in ‘n rolstoel en hoe kan ons verseker dat ons goeie maats vir ander kan wees?
Juffer	afrikaans	afrikaans, boek, taaldag	Lewer kommentaar
Op Taaldag, vier ons ook Koop-‘n-Boek dag. Weet jy wie Afrikaans eerste gepraat het en wanneer die eerste mense Afrikaans in skole gebesig het? Daar bestaan meer as een monument ter verering van Afrikaans, maar die bekendste is seker die Afrikaanse Taalmonument en -museum in die Paarl. Afrikaans word meer en meer gewild op die internet. Loer gerus ‘n bietjie.
As jy ‘n boek sou koop, watter een sou jy graag wou hê? Watter boek is jou gunsteling? Koop jy nuwe boeke of snuffel jy in tweedehandse winkels? Ruil jy boeke met ‘n maat uit of gaan jy graag biblioteek toe? Dink gerus aan ‘n boek wat jy op Taaldag wil koop en begroot daarvoor – al is dit ‘n elektroniese boek. Tik gerus ook soekterme soos “boek, lees, rympies…” by die soekblokkie aan die regterkant in vir meer idees.
Juffer	afrikaans	vrouedag	Lewer kommentaar
In die jonger grade, is dit dalk moeilik om die geskiedenis van Vrouedag in Suid-Afrika te verduidelik, maar ‘n mens kan dit beslis steeds vier.
Bespreek goeie of respekvolle gedrag (teenoor seuns en dogters) en maak dit ‘n instelling in jou klas, skool of huis.
Kies (as ‘n klas, ‘n gesin of ‘n groep vriende) ‘n organisasie om te ondersteun. ‘n Mens hoef nie alles op een dag te doen nie. Spandeer tyd om daaraan te werk of skenk items wat ander sal bemagtig om die gemeenskap te help.
Vrouedag Werksvel A
Vrouedag Werksvel B
Vrouedag Werksvel C
Juffer	afrikaans	kunsvlyt, pantoffel, pantoffeldag	Lewer kommentaar
Pantoffeldag kruip nader. Dis ‘n dag ter bewusmaking van kinderdrome en meer spesifiek die Reach for a Dream-projek. Het jou skool lus om pantoffels te dra vir ‘n dag? Wat van ‘n kleurskema?
*Versier ou pantoffels met viltlap of ontwerp en skep nuwes uit sweetpak- en handdoekmateriaal. Skenk die nuwe pantoffels aan ‘n tehuis, skooltjie of behoeftiges. Wie sal in jul omgewing kan baatvind?
Juffer	afrikaans	biblioteek, biblioteekweek, boek	Lewer kommentaar
Dis vakansie én Biblioteekweek! Wie kan nou ‘n goeie boek en ‘n sonkolletjie weerstaan? Besoek jou plaaslike biblioteek vir nuwe leesstof en loer ook ‘n bietjie na al die ander opsies wat hulle bied.
Loer gerus hier na Boekmerkies, leeslyste, e-boeke…